En medarbejder på ældrecenter Skovgården på Aalborgvej i Hjørring er testet positiv for corona. Vedkommende har ikke udvist symptomer, oplyser direktør for Sundheds-, Ældre-, og Handicapforvaltningen i Hjørring Kommune Leif Serup. - Medarbejderen er blevet testet positiv i forbindelse med de rutinemæssige test, vi foretager hver 14. dag, og det har vi fået besked om i dag, siger Leif Serup. Han forklarer, at det betyder, at man nu har, hvad der betegnes som et lokaludbrud. Nu skal der kigges nærmere på nærkontakter, og der skal testes medarbejdere og beboere. Og medarbejdere, der har været i nærkontakt, sendes hjem. - De hjemsendte medarbejdere skal testes i alt tre gange, men når anden test, som tages mandag, er negativ, kan de vende tilbage på arbejde, siger Leif Serup, som håber på et hurtigt testsvar. - Vi tager kontakt til de pårørende, og vi opfordrere pårørende til de beboere, der er isolerede, til ikke at foretage besøg, siger Leif Serup.
En medarbejder på ældrecenter Skovgården i Hjørring er testet positiv. Medarbejdere sendes hjem og skal testes.